Skapiškio šv. Lauryno Kankinio bažnyčia

Skapiškio šv. Lauryno kankinio bažnyčia – buvusi pirmoji bažnyčia Skapiškio miestelyje, nugriauta I pasaulinio karo metais. Bažnyčios vietoje prie  kelio stovi atstatyta bažnyčios varpinė.

 Istorija 

Pirmoji bažnyčia minima 1519 m. Gardino seniūno Jurgio Radvilos bajorės Elenos Baltramejienės-Tartilavičienės skundas prieš Stanislavo Skapo raštininką Jurgį rodo, kad tuo laiku tikrai buvo Mituvos miestelis ir čia stovėjo bažnyčia. Ji galėjo būti pastatyta apie 1500 m., bažnyčią fundavo didikų Skapų giminė.

XVI a. viduryje Skapiškio parapija buvo viena skurdžiausių ir teturėjo tik 2 valstiečių kiemus. 1555 m. Stanislovas Skopas dovanojo daugiau kaip 22 valakus žemės su Biliūnų ir Kreipšių kaimais. Vėlesniuose dokumentuose nurodoma, kad pastatyta mūrinė bažnyčia. 1669 m. minima tik Skapiškio koplyčia, 1674–1677 m. Vilniaus vyskupijos Kupiškio dekanato bažnyčių vizitacijos aktuose Skapiškio bažnyčios nėra.

Apie 1684 m. bažnyčiai grąžintas Kreipšų kaimas. Kreipšų palivarke tuomet gyveno bažnyčios klebonai. 1694 m. Skapiškio klebonas J. K. Šrubovskis nurodė tikslias parapijos ribas. Jos apėmė kaimus aplink Skapiškį, patį miestelį, klebonijos jurzdiką apie bažnyčią už tilto.

1720–1740 m. Skapiškyje klebonavo ir lietuviškai pamokslus sakė Vilniaus kanauninkas Juozapas Dominykas Puzinas. Netrukus jis tapo Livonijos vyskupu ir su broliu Mykolu 1750 m. Skapiškyje įkurdino dominikonus. 1752 m. pastatytas Skapiškio dominikonų vienuolynas, jam buvo dovanota 137 valakai žemės. 1756 m. pastatyta dominikonų bažnyčia, nuo 1775 m. veikė parapinė mokykla.

1858 m. buvo pašventinta Skapiškio šv. Hiacinto (Jackaus) bažnyčia, tapusi parapine. Į naująją, pašventintą dominikonų bažnyčią buvo perneštas visas senųjų Dievo namų inventorius, senojoje parapinėje šv. Lauryno kankinio bažnyčioje pamaldos daugiau nebuvo laikomos. 

1900 m. konsistorijoje iškelto klausimo dėl bažnyčios nugriovimo parapijiečiai nepalaikė, tačiau ir nesurado pinigų bažnyčios remontui.

Per Pirmąjį pasaulinį karą vokiečių okupacinės valdžios nurodymu šv. Lauryno kankinio bažnyčią nugriovė, jos plytomis ir akmenimis išgrindė miestelio gatves. Bažnyčios vietoje likusi didelė duobė užlyginta 1936 m. Liko stovėti tik bažnyčios varpinė.

 Architektūra 

Bažnyčia, kaip manoma, pastatyta dar XVI a. pirmoje pusėje, turėjo gotikos stiliaus bruožų ir buvo vienas pirmųjų mūrinių sakralinių pastatų Šiaurės Lietuvoje. 1707 m. Skapiškio parapijos bažnyčios inventoriuje nurodyta, kad šv. Lauryno kankinio bažnyčia buvo mūrinė. Bažnyčios priebažnytis 1797 m. buvo medinis. Iki 1813 m. primūrytas naujas. 1841 m. šalia bažnyčios pastatyta akmens ir plytų mūro dviejų tarpsnių varpinė.

 Bažnyčios varpinė 

1841 m. klebono Motiejaus Klimavičiaus rūpesčiu sumūryta dviejų aukštų parapijos bažnyčios varpinė. Varpinėje buvo pakabinti penki skambūs varpai, pavadinti šventųjų vardais. Visais varpais skambindavo Skapiškyje tik didžiųjų švenčių dienomis, per atlaidus ir sekmadieniais. 

Padavimą apie šeštąjį, patį didžiausią varpą, nuskendusį ežere, apdainavo Maironis eilėraštyje „Užkeiktas Skapiškio varpas“.Užkeiktas Skapiškio varpas. Maironis, 1922. Varpas pavaizduotas Skapiškio herbe.

1951 m. sovietai varpus nukabino ir išvežė į Rusiją. Dabartinis Skapiškio bažnyčios varpas yra vienas iš tų išvežtųjų. Jį grąžino Skapiškio krašto šviesuolis Lionginas Indreika.

 Šaltiniai 

 Nuorodos 

 Skapiškio parapijos puslapis 

Kategorija:Kupiškio rajono bažnyčios
Kategorija:Skapiškis
Kategorija:Neišlikusios Lietuvos bažnyčios